钦定古今图书集成/明伦汇编/官常典/第531卷 > 和尚
## 钦定古今图书集成/明伦汇编/官常典/第531卷 > 和尚

按《元史》本传：“和尚，蒙古乃蛮台氏。祖海速，充昔烈木
千户所蒙古军百户。伯父兀鲁不花，初充蒙古军五
十户。至元七年，从昔烈木千户南征，以功命权百户。
从佥省阿速海牙攻樊城。十一年，从攻新城，又从攻
鄂东门，攻处州，屡立战功。二十五年，赐银符，授敦武
校尉、后卫亲军百户。是年秋，卒。父怯烈吉袭。怯烈吉”
卒，和尚袭。至大三年，进忠翊校尉、后卫亲军副千户，
赐金符。延祐三年，江西宁都寇起，杀守土官吏，从元
帅乞住等总兵讨之，生擒贼酋蔡五九，诛之，𢭏其巢
穴。致和元年八月，西安王以兵讨倒剌沙，命从丞相
燕帖木儿擒乌伯都剌，分兵备御。天历元年九月，从
战通州，以功赏名马。从击犯红桥之兵，手戈刺死二
人，败之，夺红桥。及纽璘泽大夫等力战于白浮，杀其
四人。和尚白丞相曰：“两军相战当有辨。今号缨俱黑，
无辨，我军宜易以白。”丞相然之。战于昌平栗园，杀二
人。又与亚失帖木儿战于石槽，杀三人。十月，从击秃
满台儿于檀州南桑口，败之。又从丞相追击其军于
檀州之北，有功。十一月命领八卫把总、金鼓都镇抚
司事。